Republika Slovenija

Ministrstvo za javno upravo

Tržaška cesta 21 1000

Ljubljana

Ljubljana, 29. 10. 2020

ZADEVA: Pripombe na osnutek predloga zakona o elektronskih komunikacijah

(ZEKom-2)

Pozdravljeni,

Skladno z vašim pozivom, ki ste ga objavili na portalu e-demokracija, vam v nadaljevanju kot odgovoren državljan Republike Slovenije pošiljam komentarje in predloge na predlog novega Zakona o elektronskih komunikacijah (ZEKom-2). Nad nekaterimi predlogi sprememb sem bil zelo negativno presenečen, kar je tudi glavni razlog, da v sklopu javne razprave podajam svoje pripombe.

Iz predloga zakona je razvidno, da predlagatelj zakona, torej Ministrstvo za javno upravo, v postopku priprave zakona ni izvedlo, po mojem mnenju nujne ocene posledic predlaganih sprememb, vključno s posledicami za gospodarstvo, konkurenčnost slovenskega trga in posledicami, ki jih bom zaradi tega utrpeli potrošniki. Nekatere predlagane rešitve v zakonu pa so po mojem prepričanju tudi diskriminatorne.

Najbolj diskriminatorna predlagana rešitev je prepoved oz. izključevanje podjetij na podlagi tega, iz katere države prihajajo oziroma kje imajo glavni sedež (112. člen). Tako iz medijev, kot iz pogovorov s strokovnjaki, ki sem jih opravil v zadnjih tednih, je takšna rešitev v nasprotju s mednarodnimi pravnimi akti ter načeli Svetovne trgovinske organizacije (STO). Kršenje svobodne gospodarske pobude na podlagi porekla nekega podjetja (ali posameznika) je groba kršitev načel civilizacijskih norm 21. stoletja. Diskriminacijo na podlagi rase ali narodnosti pa prepoveduje tudi EU.

[https://ec.europa.eu/info/sites/info/files/a union of equality eu action plan against racism](https://ec.europa.eu/info/sites/info/files/a_union_of_equality_eu_action_plan_against_racism) 2020 -2025 sl.pdf

Diskriminatorno izključevanje predvsem kitajskih podjetij pa krši tudi investicijski sporazum in Zakon o ratifikaciji Sporazuma med Vlado Republike Slovenije in Vlado Ljudske republike Kitajske o gospodarskem sodelovanju (BCNGS), ga je sklenila prav Vlada RS pod vodstvo Janeza Janše in pod katerega se je v imenu Vlade RS podpisal takratni minister za gospodarstvo Andrej Vizjak.

<https://www.uradni-list.si/glasilo-uradni-list-rs/vsebina/2007-02-0031?sop=2007-02-0031>

Takšno določilo zakona pa bi po vsej verjetnosti kršilo tudi 74. člen Ustave RS, ki govori o svobodni gospodarski pobudi.

<http://www.pisrs.si/Pis.web/pregledPredpisa?id=USTA1>

Kot navdušenec nad tehnologijo in tehnološkimi novostmi sem prepričan, da bi pri snovanju zakonodaje, kjer je govora o strokovnih tehnoloških temah, bilo potrebno vključiti strokovnjake, strokovno javnost, ki se na te stvari spozna. Te odločitve nikakor ne smejo biti politične.

Predlagam, da se namesto izključevanja katerihkoli dobaviteljev, raje postavijo stroga, jasna in strokovna merila in kriteriji, ki jih morajo izpolnjevati vsi, ki želijo sodelovati v razvoju 5G omrežja v Sloveniji. Postavitev in uveljavljanje lastnih varnostnih pravil ter skupnih pravil Evropske unije je največji garant za učinkovito kibernetsko varnost v Sloveniji ter zagotavljanje zdrave konkurence, od katere bomo koristi imeli tudi navadni državljani in uporabniki IT izdelkov in storitev.

S spoštovanjem,